Иджырей Сэтэнейхэр
«Сэтэней гуащэ-2013» район зэпеуэр Бахъсэнёнкэ къуажэм щекIуэкIащ.
9 — 11-нэ классхэм щеджэ хъыджэбзхэм ягъэлъэгъуащ бгырыс пщащэм и теплъэр зыхуэдэн хуейр, адыгэ уэрэдхэр жаIащ, лъэпкъым къыдекIуэкI хабзэхэм ятеухуауэ зыщIэупщIахэм жэуап иратащ, адыгэ фащэхэр ящыгъыу екIуу зыкъагъэлъэгъуащ.
Зэпеуэм и Iыхьэ нэхъ гъэщIэгъуэнхэм ящыщт адыгэ хабзэхэр къызыхэщ теплъэгъуэхэр пщащэхэм ягъэлъэгъуэныр.
«Пщащэхэм лъэпкъ фащэхэр къащылыдыкIыу уэрэд жаIэу, къафэу утыку щитым уздеплъым, я псэлъэкIэм, я гупсысэ зэкIэлъыхьыкIэм уздедаIуэм уи гур хагъахъуэрт», — жиIащ зэпеуэм и къызэгъэпэщакIуэ икIи къэпщытакIуэ гупым хэт, Сабий творчествэмкIэ район центрым и унафэщI Щоджэн Аслъэн.
КъэпщытакIуэ гупым хэтхэм зэдэарэзыуэ «Сэтэней гуащэ-2013» щIыхьыцIэр хуагъэфэщащ Псыхъурей къуажэм щыщ, зэпеуэм и хьэщIэхэм гунэс ящыхъуа Беслъэней Фаинэ.
Зэпеуэм и япэ увыпIэр лъагъэсащ Зеикъуэ курыт школ №4-м и еджакIуэ АбытIэ Миланэ, етIуанэ хъуащ Ислъэмей къуажэм и 3-нэ курыт школым щеджэ Къаскъул Зурьянэ, ещанэ увыпIэр зэдагуэшащ ХьэтIохъущыкъуей курыт школ №1-м щIэс Къаскъул Заирэрэ Къулъкъужын Ищхъэрэ 3-нэ курыт школым щеджэ КIуж Маритэрэ.
Зэпеуэм хэта адрей хъыджэбзхэри Iыхьэншэ хъуакъым. «Макъ жьгъыру», «Пщащэ гуакIуэ», «Пщащэ нэмысыфIэ», «Пщащэ гурыхь» цIэхэр яIэу зэбгрыкIыжащ.
АЛОКЪУЭ Аринэ.
